Emil Järventie

Emil Järventie (s. 4. huhtikuuta 2005 Tampere) on suomalainen jääkiekkoilija, joka pelaa Mestis-joukkue Nokian Pyryssä toistaiseksi voimassa olevalla sopimuksella vuokralla SM-liigajoukkue Tapparasta. Hän on pelipaikaltaan vasen laitahyökkääjä.
Ura.
Seuraura.
Järventie aloitti luistelukoulun Oulun Kärpissä, kun hänen isänsä Martti edusti seuraa kaudella 2008–2009. Martin siirryttyä Helsingin IFK:hon Järventie muutti perheineen Helsinkiin, jossa Emil pelasi Jokereissa. Hän siirtyi omien sanojensa mukaan noin E-juniori-ikäisenä Tampereen Ilvekseen. Kaudella 2019–2020 Järventie oli C-nuorten SM-karsinnoissa joukkueensa paras maalintekijä 18 osumallaan. C-nuorten SM-sarjassa hän oli tehoilla 11+10=21 Ilveksen paras maalintekijä ja Järventie jakoi sisäisen pistepörssin voiton Miro Höllin kanssa. Hänet valittiin kauden päätteeksi sarjan ensimmäiseen tähdistökentälliseen. Kauden 2020–2021 Järventie pelasi vain 15-vuotiaana kokonaan Ilveksen U20-joukkueessa tehden 20 runkosarjaottelussa tehpt 8+5=13.
Muskegon Lumberjacks varasi Järventien 72. pelaajana USHL:n varaustilaisuudessa 2021. Hän siirtyi joukkueeseen kaudeksi 2021–2022. Järventie palasi kuitenkin kesken kauden, tammikuussa 2022 takaisin Ilveksen organisaatioon. Hän pelasi U20 SM-sarjan alemmassa jatkosarjassa vain 20 ottelua, mutta Järventie oli 13 osumallaan kuitenkin Ilveksen koko kauden toiseksi paras maalintekijä Otto Pasosen jälkeen. Hän voitti myös joukkueen tehotilaston lukemalla +7. Järventie vahvisti myös Ilveksen U18-joukkuetta. Hän oli tehoilla 9+6=15 koko U18 SM-sarjan karsintasarjan toiseksi paras maalintekijä SaiPan ja Ketterän yhdistelmäjoukkueen Janne Naukkarisen jälkeen sekä sijoittui pistepörssissä kolmanneksi.
Kesäkuussa 2022 Järventie teki Ilveksen kanssa 2+1-vuotisen SM-liigasopimuksen. Hän pelasi alkukauden 2022–2023 suurimmaksi osaksi seuran U20-joukkueessa, mutta Järventie pelasi myös kaksi ottelua U18-joukkueessa. Hän debytoi myös miesten peleissä, kun Ilves lainasi Järventien Mestis-joukkue Kooveehen ensimmäisen kerran lokakuussa 2022. Hän pelasi joukkueessa runkosarjan aikana 19 ottelua tehopistein 4+3=7. Järventie ei pelannut alkukauden aikana kuitenkaan Ilveksen SM-liigajoukkueessa. Tammikuussa 2023 Ilves lainasi hänet kevääseen 2024 asti kestävällä sopimuksella SM-liigajoukkue Saimaan Palloon, joka puolestaan lainasi Ilvekseen loppukaudeksi hyökkääjä Jarno Koskirannan. Järventie teki SaiPassa liigadebyyttinsä vain 17-vuotiaana 21. tammikuuta 2023 Mikkelin Jukureita vastaan. Hänet merkittiin joukkueen nelosketjun vasempaan laitaan Tino Metsävainion ja Valtteri Ojantakasen viereen. Järventie sai ottelussa jääaikaa 9.43 minuuttia. Liigauransa avausmaalin ja kauden ainoan pisteensä hän teki runkosarjan päätöskierroksella 11. maaliskuuta 2023 Pelicansia vastaan. Järventie pelasi SaiPassa loppukauden aikana kaikkiaan 15 runkosarjaottelua. Joukkueen kauden päätyttyä hän palasi maaliskuussa loppukaudeksi takaisin lainalle Kooveen Mestis-joukkueeseen. Järventie pelasi siellä pudotuspeleissä yhdeksän ottelua tehopistein 3+2=5.
Syyskuussa 2022 kanadalaisen "The Sports Network"-kanavan asiantuntija Craig Button listasi Järventien rankingissaan sijalle 12. , mutta kauden 2022–2023 edetessä hänen odotettiin yleisesti tulevan varatuksi 60 ensimmäisen pelaajan joukossa. Lopulta Pittsburgh Penguins varasi Järventien kuitenkin vasta seitsemännellä kierroksella numerolla 217.
Elokuun 2023 lopulla Järventien vuokrasopimus SaiPan kanssa purettiin ja hänen uutisoitiin palaavan kaudeksi 2023–2024 Ilvekseen. Ilves katsoi Järventien kehittyvän paremmin isossa roolissa seuran U20-joukkueessa ja Kooveen Mestis-joukkueessa. Hän pelasi suurimman osan kauttaan Mestiksessä ja teki 41 otteluun yhdeksän maalia ja 21 tehopistettä. SM-liigassa hän pelasi neljä ottelua tehden yhden maalin. Mestis-kauden päätyttyä huhtikuussa 2024 Järventie sai koesopimuksen Pittsburgh Penguinsin AHL-joukkue Wilkes-Barre/Scranton Penguinsiin. Hän ei saanut siellä kuitenkaan peliaikaa ja runkosarjan päätyttyä reilu viikkoa myöhemmin seura vahvisti vapauttaneensa hänet koesopimuksestaan.
Huhtikuussa 2024 Ilves tiedotti, että seura ei käytä Järventien sopimuksessa ollutta optiota. Toukokuussa hänen uutisoitiin siirtyvän kaudeksi 2024–2025 vuoden mittaisella sopimuksella Tapparaan. Järventie pelasi alkukaudella kahdeksan runkosarjaottelua ilman tehopisteitä ja kuusi Mestarien liigan ottelua tehopistein 1+1=2 sekä kahdeksan ottelua seuran U20-joukkueessa, mutta lokakuussa 2024 tullut loukkaantuminen päätti hänen kautensa syyskauteen. Huhtikuussa 2025 Järventie solmi Tapparan kanssa vuoden mittaisen jatkosopimuksen. 
Kaudeksi 2025–2026 Järventie vaihtoi pelinumerokseen 52, kun Emil Sylvegård liittyi joukkueeseen. Syyskuussa 2025 seura vuokrasi hänet toistaiseksi voimassa olevalla sopimuksella Mestiksen nousijajoukkue Nokian Pyryyn.
Maajoukkueura.
Järventie pelasi alle 18-vuotiaiden MM-kilpailuissa vuonna 2023 sekä Hlinka Gretzky Cupissa vuosina 2021 ja 2022, joista jälkimmäinen turnaus päättyi pronssiin. Yhteensä hän on pelannut 17 nuorten ja 34 poikien maaottelua.
Järventie valittiin Pohjola-leirin tähdistökentälliseen vuonna 2021.
Pelityyli.
"EP Rinksiden" suomenkielisten sivujen päätoimittaja Lassi Alasen mukaan Järventie on lahjakas pelaaja hyökkäyspäähän. Alasen mukaan hän haistaa erittäin hyvin syntyvät tilanteet ja on päässyt rokottamaan vastustajia jatkuvalla syötöllä nopeista vastahyökkäyksistä. Järventie on Alasen mukaan laadukas laukoja ja hän pystyy tekemään tulosta ylivoimalla. Alasen mukaan Järventien suhteellisen pieni koko näkyy kuitenkin selvästi kamppailupelaamisessa ja osittain myös luistelussa.
Muuta.
Järventien isoveli Roby pelaa hyökkääjänä NHL-seura Edmonton Oilersin organisaatiossa ja pikkuveli Max pelaa hyökkääjänä Tapparan U18-joukkueessa. Veljesten isä Martti Järventie pelasi omalla urallaan puolustajana pudotuspelit mukaan yhteensä 966 SM-liigaottelua ja hän voitti kaksi Suomen-mestaruutta (TPS 2001 ja HIFK 2011) sekä toimi Ilveksen kapteenina vuosina 2011–2013. Martti pelasi urallaan myös yhden NHL-ottelun Montreal Canadiensissa kaudella 2001–2002 sekä yhden kauden Ruotsissa.